  Виталий Пронин Кылем арысен вань школаосын физкультурая урокъёсты арняяз куинь час нуыны кутскизы. Куд-ог пиналъёс, анай-атайёс таӵе воштӥськонъёс шоры кырыжгес учкизы ке, Дэри ёросысь Юбилейной шор ёзо школаын дышетскисьёс шумпотэмын. Нуналлы быдэ мугорзэс кыдатысалзы, шуэ физкультурая дышетӥсь Алексей ДЕМЕЕВ.Алексей Михайлович та школаын 25-тӥ арзэ ужа. Со дыр ӵоже дышетон удысын пӧртэм воштӥськонъёс ортчемын. Урокъёссэ тунсыкогес карон вылысь мукет дышетӥсьёсын кусып возе, куд-ог малпанъёссэ тетрадяз гожтыса кельтэ.- Пиналъёс бызьылыны-тэтчаны, вырыны кулэ, - шуэ Алексей Демеев. - Мугорез вырытон, кыдатон бордысь ик нылпиослэн тазалыксы потэ. Улонлэн воштӥськонъёсыз школа вылын но юн шӧдӥсько. Чылкыт омырын шудонэз вошто телевизор, компьютер. Капчиезлы котькин ӝог дыше, нылпиос но сое умой валало. Азьвыл аръёсы школаын дышетскисьёс ГТО-лэсь куронъёссэ капчиен быдэстылӥзы, нош туала вакытэ секцие ветлӥсь пиналъёслы но сыӵе куронъёс секытэн сётско.Куд-огезлэн, оло, пыкылэмез потоз: физкультурая урокъёс тунсыко уг ортчыто. Дышетон бордысь гинэ ке потысал со. Берло дыре нылпиослэн тазалыксы чутрак лябӟемын. Алексей Михайлович верамъя, азьвыл аръёсы 200 пинал пӧлысь одӥг-кыкез гинэ подготовительной группае ветлӥз, нош туала вакытэ - ог 30 процентэз. Таӵе югдур одӥг школаын гинэ ӧвӧл, ваньмаз сямен. Ӵапак солы луыса ик школаосын арняяз куинь час физкультура ортчытыны кутскемын.- Коӵышпи но вордскемез бере бызьылыны-тэтчаны яратэ, пиналъёслэн но шудэмзы потэ, - веранзэ азьланьтэ гуртысь дышетӥсь. - Выль воштӥськонъёслы нылпиосмы туж шумпотӥзы, арняяз кык чассэ физкультура урок ортчытӥськомы, куинетӥез - аэробика. Милям соин гинэ ӧз буйгатске, азьлань вамыштоно кариськизы. Куинь час вӧзы эшшо одӥгзэ ватсаны дасяськиськомы. Эскеронъёс ортчытӥськомы нырысетӥ класс вылын. Соос мугорзэс кыдато арняяз ньыль час, аэробика сяна, спорт шудонъёс радъяськомы.Дэри ёросысь Юбилейной шор ёзо школаын дышетскисьёслэн лыдзы берло дыре йылӥз. Соин валче физкультурая урок нуисьёс но йырберзэс кормало. Школаын кык сменаен дышетско, нош спортзалзы пичи. Соин сэрен ӵошатсконъёссэс суббота яке арнянуналъёсы ортчытъяло.Гурт школаысь дышетӥсез мукетыз но сюлмаськытэ. Визьнодасьёс азе выль куронъёс пуктэмын, озьы бере, спортзалъёсын но выльдӥськонъёс ортчытоно. Нош тросаз школаосын матъёссы но йӧнала ӧвӧл, ма веранэз ини куасэн бызьылон яке фитнесэн вырон сярысь. Ярано коть, шуг-секытъёсты палэнтыны юртто кибашлы воргоронъёс. Вуж тӥрлыксэс асьсэос ик тупатъяло, выльдо.- Куинетӥ четверть дыръя нылпиос мугорзэс кыдато ульчаын - куасэн бызьылӥськомы, - шуэ Алексей Михайлович. - Валамон, анай-атайёс юрттытэк, кыдёке ӧм мынысалмы. Пиналъёс куасъёсты дорысьтызы нулло. Бен, чик ӧвӧлтэмлэсь кӧня ке куз возиськомы ик: трос нылпиё яке ёрмись семьяосысь нылпиослы чакламын. Куас сюресъёсты асьмеос дасяськом. Со понна «Буран» возиськом, сое ужатон понна ас кисыысьтымы коньдон поттӥськом.Ӟеч тыршемлэн емышез уж вылын шӧдӥське. Школаез йылпумъясьёс пӧлысь тросэз спортъя мастере кандидатлэсь куронзэ быдэстӥзы, нош кыкез - Любовь Золотарёва но Евгений Рыбаков - спортъя мастеръёс луизы. Валентина Емельянова. Теги: Адемкарымон Дэри Школа  